b'\n_START_ARTICLE_\nRumeni plavec\n_START_PARAGRAPH_\nRumeni plavec, znan tudi pod imeni: debeli kle\xc5\xa1ec, plavac, Plavez gelber, Plavaj je vinska trta in sorta belega vina. Pri nas velja za avtohtono vinsko trto Bizeljsko-Sremi\xc5\xa1kega vinorodnega okoli\xc5\xa1a._NEWLINE_Grozd trte rumeni plavec je srednje velik do velik, podolgovat ali valjaste oblike. Jagode so zelenkasto rumene, na son\xc4\x8dni strani lahko tudi rde\xc4\x8dkaste barve. Jagode so srednje velike do velike, imajo tanko ko\xc5\xbeico in oprh ter drobne pikice. Listje je veliko, tri- do petdelno, pogosto tudi asimetri\xc4\x8dnih oblik. Barva listja je temno zelena, v jeseni pa rahlo porde\xc4\x8di. List je po zgornji strani gladek spodaj pa je dlakav. Dozori dokaj pozno._NEWLINE_Vino je zelenkasto rumenkaste barve, kiselkasto in ima manj\xc5\xa1o vsebnost alkohola. Zaradi teh lastnosti se na trgu redko pojavi kot \xc4\x8dista sorta. Po navadi ga dodajajo me\xc5\xa1anim vinom, kjer zaradi svoje lahkosti pripomore k pitnosti. Velikokrat je sestavni del vin na Bizeljskem (Bizelj\xc4\x8dan beli, Bizelj\xc4\x8dan rde\xc4\x8di, Vidovo belo vino, ...) in je tudi ena od sort, zastopanih v cvi\xc4\x8dku.'